ഞാന് ഈ പാര്ട്ടിയിലെ നാലണ മെമ്ബറാണ് ഇപ്പോള്, ഉമ്മന്ചാണ്ടിയെ മാറ്റി നിര്ത്താന് ആര്ക്കും കഴിയില്ല നേതൃത്വത്തിന് എതിരെ രമേശ് ചെന്നിത്തല കോണ്ഗ്രസ് സംസ്ഥാന നേതൃത്വത്തിനെതിരെ രൂക്ഷവിമര്ശനവുമായി രമേശ് ചെന്നിത്തല. തന്നോട് കൂടിയാലോചിച്ചില്ലെങ്കിലും ഉമ്മന്ചാണ്ടിയോട് സംഘടനാപരമായി തന്നെ ആലോചിക്കാനുള്ള ബാദ്ധ്യത എല്ലാവര്ക്കുമുണ്ടെന്ന് ചെന്നിത്തല പറഞ്ഞു. ഇത് റിലേ ഓട്ട മത്സരമൊന്നുമല്ല. എല്ലാവരും കൂടി ഒരുമിച്ച് നിന്ന് പോരാടേണ്ട സന്ദര്ഭത്തില് യോജിപ്പിന്റെ പാത തുറക്കുക എന്നതാണ് നേതൃത്വത്തിന്റെ ഉത്തരവാദിത്വമെന്നും രമേശ ് ചെന്നിത്തല വിമര്ശിച്ചു. കോട്ടയം ഡിസിസി അദ്ധ്യക്ഷന് സ്ഥാനമേല്ക്കുന്ന ചടങ്ങിലായിരുന്നു ചെന്നിത്തലയുടെ പ്രതികരണം. എന്നോടൊന്നും ആലോചിക്കണമെന്ന് ഞാന് പറയില്ല. ഞാനീ പാര്ട്ടിയിലെ നാലണ മെമ്ബറാണിപ്പോള്. ഉമ്മന്ചാണ്ടി അതുപോലെയല്ല. എഐസിസി ജനറല് സെക്രട്ടറിയാണ്, വര്ക്കിംഗ് കമ്മിറ്റി മെമ്ബറാണ്. ഞാന് ഈ പ്രസ്ഥാനമില്ലാത്തയാളാണ്. ഉമ്മന്ചാണ്ടിയോട് സംഘടനാപരമായി തന്നെ ആലോചിക്കാനുള്ള ബാദ്ധ്യത എല്ലാവര്ക്കുമുണ്ട്. പ്രായത്തിന്റെ കാര്യം പറഞ്ഞ് മാറ്റി നിര്ത്തേണ്ട. തനിക്ക് 64 വയസേയുള്ളൂ. ഉമ്മന്ചാണ്ടിയെ മാറ്റിനിര്ത്താന് ആര്ക്കും കഴിയില്ല. കോണ്ഗ്രസിനെ ഒന്നിച്ചു നിര്ത്തുക എന്ന ഉത്തരവാദിത്വമാണ് നമുക്ക് എല്ലാവര്ക്കുമുള്ളത് ചെന്നിത്തല പറഞ്ഞു. താനും ഉമ്മന്ചാണ്ടിയും കോണ്ഗ്രസിനെ നയിച്ച 17 വര്ഷക്കാലം വലിയ നേട്ടം കൈവരിച്ചു. അധികാരം കിട്ടിയപ്പോള് താന് ധാര്ഷ്ട്യം കാട്ടിയിട്ടില്ല. ഇഷ്ടമില്ലാത്തവരെ പോലും ഒരുമിച്ച് കൊണ്ടുപോയി. അഹങ്കാരത്തോടെ പ്രവര്ത്തിച്ചിട്ടില്ല. അച്ചടക്കത്തെ കുറിച്ച് സംസാരിക്കുന്നതില് സന്തോഷം. മുന്കാല പ്രാബല്യം പരിശോധിച്ചാല് ഇവരാരും പാര്ട്ടിയിലുണ്ടാകില്ലെന്നും ചെന്നിത്തല തുറന്നടിച്ചു. കോണ്ഗ്രസില് ചില പ്രശ്നങ്ങള് ഉണ്ട് എന്നത് യാഥാര്ത്ഥ്യമാണ്. ഇല്ല എന്ന് പറഞ്ഞിട്ട് കാര്യമില്ല. 17 വര്ഷം ഞാനും ഉമ്മന്ചാണ്ടിയും കോണ്ഗ്രസിനെ നയിച്ചു. ഞാന് കെപിസിസി പ്രസിഡന്റും ഉമ്മന്ചാണ്ടി പാര്ലമെന്ററി പാര്ട്ടി നേതാവുമായി. ആ കാലയളവില് വലിയ വിജയമാണ് കോണ്ഗ്രസിന് തിരഞ്ഞെടുപ്പുകളില് ഉണ്ടായത്. ത്യാഗോജ്വലമായ പ്രവര്ത്തനം ആണ് അന്ന് നടന്നത്. അത്ഭുതകരമായ തിരിച്ചുവരവാണ് അന്ന് കോണ്ഗ്രസ് നടത്തിയത്. കെ കരുണാകരനും കെ മുരളീധരനും പാര്ട്ടിയില് പിന്നീട് തിരിച്ചു വന്നു ചെന്നിത്തല പറഞ്ഞു.